कोरियन एम्बासडर तेक्वान्दो : रञ्जित र नीलिमा उत्कृष्ट
नवौं कोरियन एम्बासडर राष्ट्रिय खुला तेक्वान्दो प्रतियोगितामा राष्ट्रिय टोली टिम च्याम्पियन बनेको छ । समग्रमा १२ स्वर्णसहित राष्ट्रिय टोली च्याम्पियन बनेको छ । त्रिभुवन आर्मीको उपत्यका पृतना टोलीले ८ स्वर्ण जितेर दोस्रो र ७ स्वर्ण जितेको 
कोटेश्वर डोजाङ तेस्रो भए । 
काठमाडौँ — नवौं कोरियन एम्बासडर राष्ट्रिय खुला तेक्वान्दो प्रतियोगितामा राष्ट्रिय टोली टिम च्याम्पियन बनेको छ । समग्रमा १२ स्वर्णसहित राष्ट्रिय टोली च्याम्पियन बनेको छ । त्रिभुवन आर्मीको उपत्यका पृतना टोलीले ८ स्वर्ण जितेर दोस्रो र ७ स्वर्ण जितेको कोटेश्वर डोजाङ तेस्रो भए ।  नयाँ प्रतिभालाई अवसर दिन भन्दै राष्ट्रिय टोलीको बन्द प्रशिक्षणमा रहेका खेलाडीलाई टिम स्पर्धा र पुम्से विधामा मात्र समावेश गरिएको थियो । त्यसैले ग्यारोगीतर्फ व्यक्तिगत विधामा आर्मी खेलाडीको बाहुल्य रह्यो । सिनियरतर्फ ६३ केजीमुनि तौल समूहबाट स्वर्ण जितेका युनाइटेड डोजाङका रञ्जित साउद उत्कृष्ट खेलाडी घोषित भए । उनी राष्ट्रिय टोलीको क्याम्पमा छन् । महिलातर्फ बाँकेकी नीलिमा मल्ल उत्कृष्ट बनिन् । उनी ५३ केजीमुनि तौलकी स्वर्ण विजेता हुन् । जुनियरतर्फ ब्वाइजमा युनाइटेड डोजाङकै रुपेश तामाङ र गर्ल्समा मोरङकी आश्मा राई उत्कृष्ट खेलाडी चुनिए । प्रतियोगिताको अन्तिम दिन बुधबार ग्यारोगीतर्फ पुरुष ६३ देखि ८० केजी माथि तौलसमूहको फाइनल भयो । ६३ केजीमुनि रञ्जितले सीतापाइला डोजोका आसुवा टमाटालाई हराए । राष्ट्रिय टिमका हेमन्त चौधरी र ढल्कोका रोशन नेपालीले कांस्य पदक जिते । ६८ केजीमुनि तौलमा उपत्यका पृतनाका प्रकाशसिंह रातिगीले आफ्नै टोलीका विकास सेढाईंलाई पराजित गरी स्वर्ण जिते । भैरहवाका महमद रफिक र उपत्यकाकै कैलाश थारुले कांस्यमा चित्त बुझाए । ७४ केजीमुनि तौलमा उपत्यका पृतनाका चित्रबहादुर अधिकारीले आफ्नै टिमका भरतसिंह भण्डारीलाई हराउँदै स्वर्ण जिते । सोही टिमकै विशाल दाहाल र बाँकेका सन्तोष चौधरी कांस्यमा सीमित भए ।पुरुषको हेभीवेटमा आर्मी खेलाडीको दबदबा रह्यो । ८० केजीमुनि तौलमा रोशनबहादुर सिंहले स्वर्ण जिते । उनले आफ्नै टोली उपत्यका पृतनाका विशाल आचार्यलाई फाइनलमा हराए । इच्छाकामना डोजोका सुरज श्रेष्ठ र आर्मीका खुमप्रसाद तिवारी तेस्रो भए । पुरुष सिनियरतर्फ ६ मध्ये ५ स्पर्धामा उपत्यका पृतनाका खेलाडीले सफलता हासिल गरेका हुन् । महिलाको ६७ केजीमुनि तौलमा उपत्यका पृतनाकै प्रतिज्ञा भण्डारीले उदयपुरकी मन्दिरा कार्कीलाई पराजित गरी स्वर्ण जितिन् । सिनियरतर्फ महिला ६२ केजीमुनि राष्ट्रिय टिमकी इन्दिरा बस्नेतले स्वर्ण जितेकी थिइन् । ५७ केजीमुनिमा कोटेश्वर डोजोकी सुस्मिता मोक्तान, ४९ केजीमुनिमा वीरगन्जकी नाजिया हसन सिद्दिकी र ४६ केजीमा धनगढीकी गीता कायस्थले स्वर्ण जितेका छन् । चारदिने प्रतियोगितामा देशभरका ७ सयभन्दा बढी खेलाडीको सहभागिता थियो ।